ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ໂດຍແນໃສ່ມະຕິກ່ຽວກັບຮົງກົງທີ່ສະພາເອີລົບໄດ້ຮັບຮອງໃນກ່ອນໜ້ານີ້, ຫຼາຍມື້ມານີ້, ວົງການການເມືອງຮົງກົງໄດ້ກ່າວປະນາມຢ່າງຮຸນແຮງແລະຄັດຄ້ານຢ່າງເດັດດ່ຽວ ໂດຍຮຽກຮ້ອງໃຫ້ນັກການເມືອງທີ່ກ່ຽວຂ້ອງຢຸດຕິການກະທຳທາງການເມືອງທີ່ຄັດຄ້ານຈີນແລະສ້າງຄວາມວຸ້ນວາຍໃຫ້ກັບຮົງກົງ, ຢຸດຕິການກະທຳທຸກຮູບແບບເພື່ອແຊກແຊງວຽກງານພາຍໃນຂອງຈີນ.
ກ່ອນໜ້ານີ້, ຜູ້ແທນສະພາປະຊາຊົນແຫ່ງຊາດຈີນສະໄໝທີ 13 ຂອງເຂດບໍລິຫານພິເສດຮົງກົງໄດ້ອອກຖະແຫຼງການ ໂດຍໄດ້ກ່າວປະນາມຢ່າງຮຸນແຮງ ແລະຄັດຄ້ານຢ່າງເດັດດ່ຽວຕໍ່ມະຕິດັ່ງກ່າວຂອງສະພາເອີລົບ ແລະຮຽກຮ້ອງໃຫ້ສະພາເອີລົບຈົ່ງເຄົາລົບປະຫວັດສາດແລະຄວາມເປັນຈິງ, ເຄົາລົບກົດໝາຍສາກົນແລະຫຼັກການພື້ນຖານຂອງການພົວພັນສາກົນ, ຢຸດຕິການກະທຳທີ່ໂຫດຮ້າຍທຸກຢ່າງທີ່ໃສ່ຮ້າຍປ້າຍສີນະໂຍບາຍ “ປະເທດດຽວສອງລະບອບ”, ຄັດຄ້ານປະເທດຈີນແລະສ້າງຄວາມວຸ້ນວາຍໃຫ້ກັບຮົງກົງ.
ຫວ່າງມໍ່ໆມານີ້, ສະມາຊິກສະພານິຕິບັນຍັດເຂດບໍລິຫານພິເສດຮົງກົງ 88 ທ່ານໄດ້ອອກຖະແຫຼງການຮ່ວມ ໂດຍໄດ້ລະບຸວ່າ: ກົດໝາຍວ່າດ້ວຍການຮັກສາຄວາມໝັ້ນຄົງຢູ່ຮົງກົງ ເປັນການຮັບປະກັນຄວາມໝັ້ນຄົງຂອງປະເທດຊາດ, ຄວາມປອດໄພ, ສິດແລະຜົນປະໂຫຍດ ລວມທັງເສລີພາບຂອງຊາວຮົງກົງຢ່າງມີປະສິດທິຜົນ, ຮົງກົງໄດ້ຟຶ້ນຟູການປົກຄອງຕາມກົດໝາຍແລະຄວາມເປັນລະບຽບທາງສັງຄົມພາຍໃຕ້ກົດໝາຍສະບັບນີ້, ໄດ້ເປີດຂະບວນການໃໝ່ແຫ່ງການພັດທະນາປະຊາທິປະໄຕ ໂດຍຜ່ານການປັບປຸງລະບອບການເລືອກຕັ້ງ. ສະພາເອີຣົບໄດ້ຮັບຮອງອັນທີ່ເອີ້ນວ່າມະຕິກ່ຽວກັບຮົງກົງ ໂດຍບໍ່ເອົາຫົວຊານຳຄວາມເປັນຈິງ, ບິດເບືອນຄວາມຈິງໃນການຈັດຕັ້ງປະຕິບັດນະໂຍບາຍ “ປະເທດດຽວສອງລະບອບ” ຢູ່ຮົງກົງດ້ວຍເຈດຕະນາຮ້າຍ ເຊິ່ງໄດ້ສະແດງໃຫ້ເຫັນຢ່າງເຕັມປ່ຽມວ່າ: ນັກການເມືອງບາງຄົນໃນສະພາເອີລົບ ມີແຕ່ສະແຫວງຫາຜົນປະໂຫຍດສ່ວນຕົວທາງການເມືອງເທົ່ານັ້ນ ຈິ່ງແຊກແຊງວຽກງານພາຍໃນຮົງກົງໂດຍຖືເອົາເສລີພາບແລະສິດທິມະນຸດເປັນຂໍ້ອ້າງອີກແລ້ວອີກຕື່ມ ແລະໃຫ້ການສະໜັບສະໜູນກຸ່ມຕໍ່ຕ້ານຈີນແລະສ້າງຄວາມວຸ້ນວາຍໃຫ້ກັບຮົງກົງ. ນັກການເມືອງເຫຼົ່ານີ້ຕ້ອງຢຸດຕິການກະທຳທາງການເມືອງທີ່ໄຮ້ປະໂຫຍດ, ຄວນເຮັດວຽກທີ່ມີຜົນດີຕໍ່ການພົວພັນລະຫວ່າງຈີນ-ເອີລົບ ແລະມີຜົນປະໂຫຍດຕໍ່ປະຊາຊົນທັງສອງຝ່າຍໃຫ້ຫຼາຍກວ່າເກົ່າ.